मौजूदा मुख्यमंत्री नरेंद्र मोदी के ऊपर इसे तीखे हमले के रूप में देखा जा रहा है. राज्य में इस वर्ष के अंत में विधानसभा चुनाव होने हैं और ऐसे में पटेल एक बार फिर राजनीतिक रूप से सक्रिय हो रहे हैं.राज्य में एक कार्यक्रम में मौजूद लोगों को संबोधित करते हुए केशुभाई पटेल ने कहा, "मैंने पटिदार यानी पटेल समुदाय के एक कार्यक्रम में पहले कहा था कि मेरा समुदाय डर में जी रहा है मगर आज अखबार पढ़ने के बाद मैं इस निष्कर्ष पर पहुँचा हूँ कि पूरा गुजरात डर के साये में जी रहा है."पटेल इससे पहले अपने समुदाय के बारे में ये कह चुके थे कि उनके समुदाय के लोग इस राज्य में डर में जी रहे हैं.उन्हें 2001 में भाजपा ने मुख्यमंत्री पद से हटाकर नरेंद्र मोदी को राज्य का मुख्यमंत्री बनाया था.पटेल ने इससे पहले 2007 के विधानसभा चुनाव से पहले आरोप लगाया था कि मोदी सरकार के तहत राज्य में 'एक तरह के आपातकाल' जैसी स्थिति है.मगर उन चुनाव में भी मोदी के नेतृत्त्व में पार्टी को बड़ी जीत मिली और उसके बाद से पटेल राजनीतिक रूप से उतने सक्रिय नहीं थे.वह शनिवार को राज्य के पूर्व गृह राज्य मंत्री गोर्धन जडफिया के साथ एक मंच पर नजर आए. जडफिया मोदी सरकार में मंत्री थे मगर बाद में उन्होंने महागुजरात जनता पार्टी का गठन कर लिया था.